Auðvelt að ná aflanum , segir skipstjórinn á Polar Amaroq . Vinnsluskipin Polar Amaroq og Vilhelm Þorsteinsson EA liggja nú inni á Norðfirði og frysta loðnu . Bæði skipin eru að fylla frystilestarnar og mun verða byrjað að landa úr Vilhelm Þorsteinssyni í kvöld og Polar Amaroq á morgun . Þessi tvö skip mynda meirihluta loðnuflotans sem veiðir nú við landið en norska skipið Fiskebas er við veiðar á miðunum . Geir Zoëga skipstjóri á Polar Amaroq segir á vef Síldarvinnslunnar að það hafi þurft að hafa lítið fyrir því að ná í aflann í veiðiferðinni . „ Við vorum norðnorðaustur úr Langanesi , um 20 mílum vestar en áður , og þetta gekk eins og í sögu . Við tókum bara tvö hol og drógum samtals í fimm klukkutíma . Það voru 400 tonn sem fengust í fyrra holinu og 270 í því seinna . Það er ekki hægt að hugsa sér þetta mikið betra , “ segir Geir .